લતાજીના કહેવા મુજબનું કોઇ માફીનામું ખરેખર રફી સાહેબે લખી આપ્યું હોય તો, તે જાહેર કરવા શાહીદે પડકાર ફેંક્યો હતો. એ બધી તાજી એટલે કે ૨૦૧૩ની વાતો છે. તેમાં કોણ સાચું અને કોણ ખોટું તેની ચર્ચા છોડીએ અને આનંદ એ વાતનો એ કરીએ કે લતા-રફીની જોડી પાછી એકત્ર થતાં કેવાં કેવાં યુગલગીતો એ બન્ને મહાન ગાયકોની સોળે કળાએ ખીલેલી કરિયરના મધ્યાહ્ને આપણને મળ્યાં! એ બન્ને પાસે ‘જ્વેલથીફ’માં જ “દિલ પુકારે આ રે આ રે...”માં ઉત્તરપૂર્વના પહાડી ઇલાકાનું વાતાવરણ કેટલું સરસ સર્જાય છે. લતા-રફી જેવાં જ દાદા બર્મન સાથેનાં લતાજીનાં ગીતો પણ આપણને થોડોક સમય મળવા અટકી ગયાં હતાં. એ બન્નેએ પણ અમુક વર્ષો ‘કિટ્ટા’ કરી દીધી હતી. એ બન્ને વચ્ચે સમાધાન થવા બદલ આપણે હિન્દી ફિલ્મ સંગીતના શ્રોતાઓએ રાહુલદેવ બર્મનનો આભાર માનવાનો છે.